Йоханес Бехер
Селска балада

Превод от немски: Петър Алипиев, —

chitanka.info

Земята бреме бе за нас,

не знаехме спокоен час.

        Защо? И за кого така?

        За господарската ръка.

Защо и в гроба чак, кажи,

земята страшно ни тежи?

        Защо е тъй, че най-подир

        дори мъртвецът няма мир?

Побягна господарят днес —

нощта го скри без всяка вест.

        Защо? И за кого? И кой?

        Направи времето завой.

Земята дадоха ни в дар

и ратаят е господар.

        Защо? И за кого? И кой?

        Почиваме на прага свой.

Земята носи ни блага

и лека е за нас сега.

        Защо? И за какво? И как?

        Да, свои сме си с нея пак.

Теглото вече отшумя,

при жътва славим те, земя.

        Защо? И за какво? И как?

        Честит е нашият селяк.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.